b'\n_START_ARTICLE_\nAMD K6-III\n_START_PARAGRAPH_\nAMD K6-III on AMD:n valmistama x86-suoritin. Se julkaistiin 22. helmikuuta 1999, jolloin suoritin oli nopein markkinoilla oleva x86-suoritin. K6-III j\xc3\xa4i viimeiseksi ja nopeimmaksi Socket 7 -suoritinkantaan valmistetuksi suorittimeksi._NEWLINE_K6-III oli k\xc3\xa4yt\xc3\xa4nn\xc3\xb6ss\xc3\xa4 AMD K6-2, johon oli lis\xc3\xa4tty 256 kilotavua L2-v\xc3\xa4limuistia samalle piirille. T\xc3\xa4m\xc3\xa4n takia piirist\xc3\xa4 tuli suuri (21,4 miljoonaa transistoria) ja vaikea valmistaa, eik\xc3\xa4 ydin toiminut vakaasti yli 500 megahertsin kellotaajuuksilla. K6-III oli kokonaislukusuorituskyvylt\xc3\xa4\xc3\xa4n erinomainen, mutta 3dnow! ei ollut riitt\xc3\xa4v\xc3\xa4 apu huonohkoon liukulukusuorituskykyyn, joten K6-III ei pystynyt kunnolla kilpailemaan Intel Pentium III:n kanssa pelimarkkinoilla._NEWLINE_Ty\xc3\xb6p\xc3\xb6yt\xc3\xa4k\xc3\xa4yt\xc3\xb6ss\xc3\xa4, johon K6-III olisi suorituskykyns\xc3\xa4 puolesta sopinut erinomaisesti, Intelin maine taas oli niin paljon parempi, ett\xc3\xa4 yritykset halusivat ostaa Intelin suorittimia, vaikka AMD olisi tarjonnut selv\xc3\xa4sti paremman teho-hinta-suhteen. AMD keskittyikin saattamaan AMD Athlonin mahdollisimman nopeasti markkinoille, ja Athlonin julkaisun j\xc3\xa4lkeen AMD v\xc3\xa4hensi K6-III:n valmistusta, sill\xc3\xa4 Athlon korvasi K6-III:n AMD:n huippumallina; sen valmistus ei maksanut paljoa enemp\xc3\xa4\xc3\xa4, mutta suuremman kellotaajuuden ja erinomaisen liukulukusuorituskyvyn ansiosta sit\xc3\xa4 pystyttiin myym\xc3\xa4\xc3\xa4n ulos selv\xc3\xa4sti paremmalla hinnalla._NEWLINE_Huhtikuussa 2000 AMD julkisti uuden version K6-III:sta, K6-III+:n. Se oli valmistettu 180 nanometrin prosessilla ja suunniteltu alun perin kannettaviin tietokoneisiin. Suoritin nousi erityisesti ylikellottajien suosioon._NEWLINE_Merkitt\xc3\xa4v\xc3\xa4 uusi ominaisuus K6-III+ssa oli PowerNow-nimell\xc3\xa4 kulkenut ominaisuus, joka tarkoitti, ett\xc3\xa4 suorittimen kellotaajuutta pystyttiin laskemaan silloin kun t\xc3\xa4ytt\xc3\xa4 suorituskyky\xc3\xa4 ei tarvittu. T\xc3\xa4m\xc3\xa4 mahdollisti selv\xc3\xa4sti pidemm\xc3\xa4n akunkeston kannettavalle tietokoneelle kevyess\xc3\xa4 k\xc3\xa4yt\xc3\xb6ss\xc3\xa4.'